En række gymnasier sætter fiskeri og havforskning på skemaet.

Projektet hedder Aqua-Gym, og det er et samarbejde mellem blandt andre Danmarks Tekniske Universitet, fiskeriskolen i Thyborøn og de fire gymnasier, hvor det skal foregå, nemlig i Thisted, Lemvig, Hjørring og på Christianshavn i København. Forsøget med fiskeriundervisning skal begynde til efteråret, og Thisted Gymnasium ser det som en naturlig opgave for et gymnasium i et yderområde. På samme måde som gymnasiet også arbejder med at trække den kommende nationalpark i Thy ind i undervisningen: - Med undervisning i fiskeri og havforskning kan gymnasiet være med til at styrke lokalsamfundet, siger rektor Finn Jorsal til P4 Midt & Vest.